Ja cꞌa tok sakari quemol quiꞌ canojel ja jefe quixin sacerdote chi rchomarsaxic nak nqueban tre ja Jesús e cachbil ja principaliꞌ xin tinamit e cachbil chakajaꞌ ja maestro ja netijon quixin ja winak tre ja ley xin Dios in canojel ja juleꞌ chic kꞌetol tak tzij quixin ja tinamit Israel.
Quebaqꞌuel ja Jesús,
quecꞌamel,
xequijachaꞌ pa rukꞌaꞌ ja Pilato ja gobernador.
Ja Pilato tok paꞌl chic ja Jesús chwach arjaꞌ xcꞌaxaj tre:
—¿La atat ja rat rey quixin ja tinamit Israel?
neꞌ tre.
—Queriꞌ nacꞌa caniꞌ nabij leꞌ,
neꞌxi rmal ja Jesús.
Ja cꞌa jefe quixin sacerdote qꞌuiy rwach ja ril ja Jesús quemaj rbixic tre ja Pilato.
Cꞌacꞌariꞌ ja Pilato xcꞌaxaj chic tre ja Jesús:
—¿La matacꞌulbaꞌ ja nbix chawe leꞌ?
Congana takaꞌan juleꞌ awil nquibij chawe,
neꞌ chic tre.
Pro ja Jesús nixtacꞌa cꞌo ta jun tzij xbij,
ni ma xcꞌulbaꞌ ta wiꞌ.
Ja cꞌa Pilato congana junwiꞌ xutzꞌat ja queriꞌ xuban.
Ja cꞌa Pilato ni cꞌamonnak wiꞌ tre chi ni cꞌo wiꞌ jun preso nsokpij pa tak nmakꞌij pascua pro nuyaꞌ lugar tre ja tinamit chi ejeꞌeꞌ necꞌutuni nak chi presoꞌil ja nsokpixel.
Ecꞌo cꞌa juleꞌ preso,
ejeꞌeꞌ eꞌocnak pa cheꞌ rumac ja xeyictaj trij ja gobierno in ecꞌo juleꞌ winak equicamsan.
Cꞌo cꞌa jun chique ja preso rbinaꞌan Barrabás.
Cꞌacꞌariꞌ xeꞌekaji ja winak ruqꞌuin ja Pilato in quewaꞌ quibij tre riꞌ:
—Tasokpij jun preso como niquirwariꞌ abanonto chake pa tak nmakꞌij pascua,
xecheꞌ tre.
—¿Nak newajoꞌ,
la cꞌol egana chi nsokpijel ja rey ewxin ja rix aj Israel?
neꞌe ja Pilato chique.
Queriꞌ xbij chique como arjaꞌ bien rotak chi ja jefe quixin sacerdote congana quiakirnak canma trij ja Jesús in xa rmal ja raquiakarem tok quijachon pa rukꞌaꞌ.
Pro ja jefe quixin sacerdote ejeꞌeꞌ xa xequeyoj ja winak in quibij chique chi nquicꞌutuj ja Barrabás chi nsokpixel in ma ja ta ja Jesús.
Ja cꞌa Pilato arjaꞌ xbij chic jutij chique:
—Ja wi queriꞌ newajoꞌ ¿nak cꞌa nban tre nechꞌob ixix ja rachi ja rey ewxin ja rix aj Israel nixcheꞌ tre?
neꞌe ja Pilato chique.
Ejeꞌeꞌ quemaj chic jutij rakic quechiꞌ:
—Tacamsaj chwach cruz,
xecheꞌ tre.
—¿Nak cꞌa tre,
nak cꞌa ritzelal rbanon?
neꞌ chic ja Pilato chique.
Pro ja rejeꞌeꞌ más chi na quemaj rakic quechiꞌ:
—Tacamsaj chwach cruz,
xecheꞌ chic jutij tre.
Ja cꞌa Pilato como arjaꞌ matirajoꞌ chi neyojtaj más ja winak rmalariꞌ tok xuyaꞌ quigana,
xsokpijel ja Barrabás in xuyaꞌ orden chi nrapaxi ja Jesús.
Ja cꞌa tok raptaji xujach pa quekꞌaꞌ ja necꞌamoꞌel rxin chi necamsax chwach cruz.
Cꞌacꞌariꞌ ja soldado ejeꞌeꞌ quecꞌamel ja Jesús chwa jay ja bar nqꞌuejeꞌ wiꞌ ja gobernador in xequemol canojel ja juleꞌ chic cach tak soldado.
Cꞌo jun tziak morada quecoj tre in quichomij jun corona,
qꞌuix quecoj in quecoj pa rwiꞌ.
Cꞌacꞌariꞌ quemaj rbanic saludar ja caniꞌ nba̱n saludar jun rey pro xa nquiyokꞌbej rxin:
—Atat at rey quixin ja tinamit Israel,
xecheꞌ tre.
Cꞌo jun aj quesoc rij tak rwiꞌ tre in quichubaj.
Cꞌacꞌariꞌ xexuqueꞌ chwach caniꞌ rukꞌij nqueyaꞌ pro xa yokꞌbal rxin ja nqueban.
Ja tok tzuri yokꞌonem cumal cꞌacꞌariꞌ quejal ja tziak morada tre in quecoj chic tre ja ni rtziak wiꞌ arjaꞌ.
Cꞌacꞌariꞌ quecꞌamel chi nequiripaꞌ chwach cruz.
Ja tok xebe cꞌo jun achi quewil,
Simón rubiꞌ,
arjaꞌ cꞌa melojto pa tak kꞌayis in triꞌ kꞌax wiꞌ ja bar ecꞌo wiꞌ in puersa queban tre chi nrijkajel ja cruz rxin ja Jesús.
Ja Simón arjaꞌ aj Cirene in ecꞌo caꞌiꞌ rcꞌajol,
jun rbinaꞌan Alejandro in jun rbinaꞌan Rufo.
Cꞌacꞌariꞌ xebe,
quecꞌamel ja Jesús pa jun lugar rbinaꞌan Gólgota.
Gólgota tibij tzij lugar xin rwiꞌ camnak.
Ja tok xeꞌekaj chipan ja lugar Gólgota quitzujuj vino tre chi nutij.
Ja vino cꞌoli mirra yujun ruqꞌuin pro ja Jesús ma xucꞌam ta chique.
Ja cꞌa tok riptaj cumal chwach cruz quemaj rbanic suerte trij ja rtziak.
Queriꞌ queban utzcꞌa chi nquetzꞌat nak chi tziakil xtiquecꞌam chiquijujunal.
Ja hora ja querip wiꞌ chwach cruz a las nueve xin akꞌabil.
Ja Jesús tzꞌibaxi ja ril ja nbix tre,
quewaꞌ rbanic ja ril nbixi riꞌ:
—Jawaꞌ rachi riꞌ arjaꞌ rey quixin ja tinamit Israel,
neꞌxi.
In ecꞌo cꞌa caꞌiꞌ alakꞌomaꞌ xeri̱p chwach cruz chakajaꞌ,
jun pa riquikꞌaꞌ ja Jesús in jun pa rxcon.
Triꞌ cꞌa bantaj wiꞌ cumplir ja tzꞌibtal can ojer chipan ja rtzobal Dios tre ja Cristo,
quewaꞌ nbij riꞌ:
—Arjaꞌ queriꞌ nba̱n na tre ja caniꞌ nba̱n chique ja ritzel tak winak,
neꞌe.
Ja cꞌa winak ja nekꞌaxi ja tok nquetzꞌat ja Jesús xa nquitzebej xa nqueyokꞌ in quewaꞌ nquibij tre riꞌ:
—Atat xatbini chi nayoj ja templo in xa oxiꞌ kꞌij nrajoꞌ chi nayic chi wiꞌ jutij,
camic tatoꞌoꞌ cꞌa awiꞌ ayon,
catkajpi cꞌa chwach ja cruz,
necheꞌ tre.
In ja jefe quixin sacerdote ejeꞌeꞌ xa nqueyokꞌ chakajaꞌ e cachbil ja maestro ja netijon quixin ja winak tre ja ley xin Dios:
—Arjaꞌ Toꞌonel quixin winak neꞌxi,
pro ja camic xnaꞌ maticowini nutoꞌ riꞌ arjaꞌ.
Ja wi katzij chi arjaꞌ ja Cristo ja Rey kaxin ja rok aj Israel tikajto cꞌa camic chwach ja cruz.
Ja wi xtikatzꞌat chi xtikajto nyukeꞌ cꞌa kacꞌuꞌx ariꞌ ruqꞌuin,
necheꞌe.
In queriꞌ queban ja xeri̱p chwach cruz pa rxquin ja Jesús,
ejeꞌeꞌ queyokꞌ chakajaꞌ.
Ja pa ncꞌajkꞌij cꞌo jun nimlaj kꞌekuꞌm xoqui nojel rwachꞌulew,
cꞌa a las tres xin takakꞌij sakar chic jutij.
Ja cꞌa Jesús tok xuban a las tres xin takakꞌij arjaꞌ congana xurak ruchiꞌ,
quewaꞌ xbij riꞌ:
—Eloi,
Eloi ¿lama sabactani?
neꞌe.
Jariꞌ tzij xbij quewaꞌ nbij riꞌ:
—Nataꞌ Dios,
nataꞌ Dios ¿nak tre tok inayaꞌon can?
neꞌe.
Ecꞌo cꞌa juleꞌ chique ja winak ja recꞌo triꞌ,
ejeꞌeꞌ tok quicꞌaxaj ja xbij quewaꞌ quibij riꞌ:
—Jalaꞌ rachi leꞌ camnak profeta Elías ja nsiqꞌuij,
xecheꞌe.
Cꞌo cꞌa jun chique xercꞌamlaꞌto jun esponja,
xchꞌakbaꞌ tre juleꞌ vinagre,
xuxim chutzaꞌm jun aj in xuyaꞌ nojoj tre ja Jesús chi nutij in xbij:
—Chꞌenchilaꞌ,
katzꞌataꞌ na cꞌa ja wi xtipeti ja rElías chi nurkajsaj chwach cruz,
neꞌe.
Ja cꞌa Jesús arjaꞌ xurak chic jutij ruchiꞌ in ni cam kaj.
In chaka jalal tok raktaji ja manta ja tasben rpan ja nimlaj templo xin Dios ja bar cꞌo wiꞌ ja santilaj lugar,
chaka caꞌiꞌ xuban.
Raktaji,
xelto chicaj,
kajto cꞌa pa tokꞌulew.
Cꞌo cꞌa jun capitán paꞌl chwach ja Jesús arjaꞌ tok xutzꞌat nak xuban ja tok cam kaj quewaꞌ xbij riꞌ:
—Jalaꞌ rachi leꞌ ni katzij wiꞌ chi Ralcꞌwal Dios,
neꞌe.
Ecꞌo cꞌa juleꞌ ixokiꞌ ja recꞌo triꞌ chakajaꞌ nquetzuꞌ pon ja nbantaji.
Jun chique ja rixokiꞌ María Magdalena,
in jun chic María ja recꞌo caꞌiꞌ ral,
jun José in jun chic Jacobo ja chꞌip neꞌxi.
In jun chic chique ja rixokiꞌ Salomé.
Jawaꞌ rixokiꞌ riꞌ tok qꞌuejeꞌe ja Jesús pa Galilea ejeꞌeꞌ nij etran wiꞌ trij in quetoꞌ chipan nak ja cꞌo rjawaxic tre.
In cꞌa ecꞌo na más ja rixokiꞌ ja xetreꞌel trij ja Jesús ja tok be pa Jerusalén.
Cꞌo cꞌa jun achi José rubiꞌ aj Arimatea,
arjaꞌ nim rukꞌij chipan ja kꞌetbaltzij quixin ja tinamit Israel in chakajaꞌ nojel rucꞌuꞌx rayben ja kꞌij ja tok xtoqui ja gobierno xin Dios.
Ja cꞌa José como xuban hora in como jariꞌ kꞌij ja nchomix wiꞌ nakun rxin ja nmakꞌij in cꞌuluto pispra rxin ja xulaꞌnbal kꞌij chakajaꞌ chewiꞌ tok be ruqꞌuin ja Pilato xercꞌutuj tre ja cuerpo rxin ja Jesús,
arjaꞌ ma xbej ta riꞌ.
Ja cꞌa Pilato tok xcꞌaxaj chi camnak chic ja Jesús arjaꞌ quewaꞌ xbij kaj pa ranma riꞌ:
—¿Nak moda cꞌariꞌ tok camnak chic?
neꞌ kaj.
In xsiqꞌuij pon ja capitán,
xcꞌaxaj tre wi ni katzij wiꞌ chi camnak chic ja Jesús.
Ja cꞌa tok bix tre rmal ja capitán chi ni katzij wiꞌ chi cami cꞌacꞌariꞌ xuyaꞌ orden chi njachi ja cuerpo tre ja José.
Cꞌacꞌariꞌ ja José xulokꞌ jun tziak,
be xerkajsaj ja cuerpo rxin ja Jesús chwach cruz in xubar pa jun utzlaj tziak.
Ja cꞌa tok bartaj rmal xeryaꞌaꞌ chipan jun panteón ja cꞌoton chwach jun portales in xtzꞌapij ruchiꞌ tre jun nimlaj abaj.
Ja cꞌa María Magdalena rachbil ja jun chic María ja ruteꞌ José ejeꞌeꞌ ecꞌo triꞌ in nquetzuꞌ pon ja bar qꞌuejeꞌ can wiꞌ ja cuerpo rxin ja Jesús.
Ja cꞌa tok xocꞌowi ja xulaꞌnbal kꞌij ja María Magdalena rachbil ja jun chic María ja ruteꞌ Jacobo rachbil chakajaꞌ ja Salomé ejeꞌeꞌ quelokꞌ juleꞌ akꞌom ja quiꞌ rxulaꞌ utzcꞌa chi nebe nequiyaꞌaꞌ trij ja cuerpo rxin ja Jesús.
Ja cꞌa xin domingo pa rsakaric xebe ja bar cꞌo wiꞌ ja panteón,
kas nelto kꞌij ja tok xeꞌekaj chipan ja lugar:
—¿Nak la cꞌa xtilasani ja rabaj ja tzꞌapben ruchiꞌ ja panteón utzcꞌa chi nokcowini nokoc chipan?
necheꞌe chibil tak quiꞌ.
Pro ja tok quetzꞌat pon lasan chic ja rabaj,
bien xecowini quetzꞌat como ja rabaj congana nim.
Ja cꞌa tok xeꞌococ chipan ja panteón cꞌo jun alaꞌ quetzꞌat,
pa quiquikꞌaꞌ tzꞌubul wiꞌ,
cꞌo jun nimlaj tziak sak rcojon.
Ejeꞌeꞌ congana quixbej quiꞌ rmal.
Pro ja cꞌa ángel xbij chique:
—Ma texbej ta ewiꞌ.
Anin wotak chi Jesús ja raj Nazaret ja nixtajini necanoj,
ja camsax chwach cruz.
Pro arjaꞌ cꞌastaj waꞌan rwach ariꞌ,
ma waweꞌ chi ta cꞌo wiꞌ.
Quixajoꞌ,
tetzꞌataꞌ mpeꞌ ja lugar ja bar qꞌuejeꞌ wiꞌ ja rcuerpo.
Pro ja camic jix,
jebij tre ja Pedro in chique ja juleꞌ chic discípulo chi:
—Ja Jesús arjaꞌ nnabeyaj chewach,
nbe pa Galilea in triꞌ netzꞌataꞌ wiꞌ ja caniꞌ bin can chewe rmal.
Queriꞌ tebij chique,
neꞌe ja ángel.